56.		Zmluva o obchodnom zastúpení (§ 652 a nasl. OZ)
Zmluvné strany
1.	Zastúpený: 	INPROP s.r.o., 010 01 Žilina, Národná ul. č. 8, IČO, DIČ, IČ DPH
		zastúpená Ing. Petrom Bielym, konateľom,
		zapísaná v obchodnom registri Okresného súdu v Žiline, odd., vo vl. č. .................................
2.	Zástupca: 	STAVOPROJEKT, a.s., 010 01 Žilina, Hlinská ul. č. 7598, IČO, DIČ, IČ DPH
		zastúpená Ing. Tomášom Čiernym, predsedom predstavenstva
		zapísaná v obchodnom registri Okresného súdu v Žiline, odd., vl. č. ......................................
uzavreli túto 
zmluvu o obchodnom zastúpení.
Čl. I
Obchodný zástupca sa zaväzuje, že pre zastúpeného bude na svoje náklady vyvíjať činnosť smerujúcu k uzavieraniu zmlúv na predaj tovaru vyrábaného zastúpeným, najmä získavať a odovzdávať zastúpenému objednávky tovaru od tretích osôb – zákazníkov.
Čl. II
Predmetom tejto zmluvy je sprostredkovanie predaja tehál, kvádrov, obkladačiek a strešnej krytiny, ktoré tvoria výrobný sortiment zastúpeného.
Čl. III
Obchodný zástupca bude horeuvedenú činnosť vykonávať v územnom obvode Trenčianskeho kraja. Zastúpený sa zaväzuje, že v tejto územnej oblasti nebude používať iného obchodného zástupcu.
Čl. IV
1.	Obchodný zástupca sa zaväzuje ponúkať tovar a prijímať pre zastúpeného objednávky tovaru len v rozsahu, skladbe a za podmienok určených zastúpeným.
2.	Obchodný zástupca je oprávnený v mene zastúpeného uzavierať kúpnopredajné zmluvy týkajúce sa predaja strešnej krytiny zn. Kravag.
3.	Obchodný zástupca nie je oprávnený v územnej oblasti uvedenej v Čl. III tejto zmluvy vykonávať obchodné zastúpenie pre iné osoby s obdobným alebo s rovnakým výrobným sortimentom, alebo uzavierať obchody týkajúce sa horeuvedeného tovaru na vlastný účet alebo účet inej osoby.
Čl. V
Obchodný zástupca sa zaväzuje oznamovať zastúpenému vady vyskytujúce sa na jeho výrobkoch a v súlade s jeho pokynmi vybavovať reklamácie zákazníkov.
Čl. VI
Obchodný zástupca sa na horeuvedené činnosti týmto splnomocňuje.
Čl. VII
1.	Zastúpený sa zaväzuje, že do 5 dní po uzavretí tejto zmluvy odovzdá obchodnému zástupcovi vzorky svojich výrobkov, propagačné materiály, ktoré sa ich týkajú a príslušné cenníky.
2.	Obchodný zástupca sa zaväzuje dodané cenníky na výzvu zastúpeného okamžite vrátiť, najneskôr do 5 dní po doručení výzvy, avšak v každom prípade do 5 dní po ukončení tejto zmluvy.
Čl. VIII
1.	Zastúpený sa zaväzuje platiť zástupcovi za činnosť podľa tejto zmluvy províziu vo výške 10 % z ceny tovaru, ktorý bol predaný na základe objednávok získaných obchodným zástupcom, a to najneskôr do 15 dní po tom, čo platba bola poukázaná na účet zastúpeného. Ak zákazník zaplatil len časť kúpnej ceny, provízia sa vypočíta z tejto časti.
2.	Ak obchodný zástupca priamo dojedná kúpnu zmluvu so zákazníkom podľa Čl. IV tejto zmluvy, je oprávnený horeuvedenú províziu zraziť z kúpnej ceny pred jej poukázaním na účet zastúpeného. Provízia obchodného zástupcu zahŕňa náhradu všetkých ním vynaložených nákladov na činnosť podľa tejto zmluvy a odmenu za účasť obchodného zástupcu na vybavovaní reklamácií. Provízia nezahŕňa nárok na náhradu nákladov, ktoré môže obchodnému zástupcovi vzniknúť pri uvádzaní nových výrobkov zastúpeného na trh.
Čl. IX
1.	Obchodný zástupca sa zaväzuje vykonávať činnosť podľa tejto zmluvy s vynaložením odbornej starostlivosti, dbať na obchodné záujmy zastúpeného a riadiť sa jeho pokynmi.
2.	Ak obchodný zástupca nemôže z akéhokoľvek dôvodu vykonávať svoju činnosť podľa tejto zmluvy, je povinný o tom bezodkladne informovať zastúpeného.
3.	Obchodný zástupca nesmie oznámiť údaje, získané od zastúpeného pri svojej činnosti, bez súhlasu zastúpeného iným osobám alebo ich využiť pre seba, alebo pre iné osoby, ak by to bolo v rozpore so záujmami zastúpeného. Obchodný zástupca má túto povinnosť jeden rok po skončení tejto zmluvy.
Pre prípad nesplnenia horeuvedenej povinnosti bola zmluvnými stranami dojednaná zmluvná pokuta vo výške 750 € (slovom sedemstopäťdesiat eur).
Čl. X
Táto zmluva sa uzaviera na dobu neurčitú, pričom každá zo zmluvných strán ju môže vypovedať písomne výpoveďou bez uvedenia dôvodu. Výpovedná doba predstavuje 3 mesiace a začína plynúť prvým dňom kalendárneho mesiaca nasledujúceho po doručení výpovede.
Žilina 30. 6. 2023	podpisy zmluvných strán
Poznámka
Zmluvou o obchodnom zastúpení sa zaväzuje obchodný zástupca, že bude pre zastúpeného vyvíjať činnosť smerujúcu k uzavieraniu určitého druhu zmlúv (obchodov) a zastúpený sa zaväzuje zaplatiť obchodnému zástupcovi odplatu (províziu).
Obchodné zastúpenie môže byť v zmluve dohodnuté ako:
a)	výhradné zastúpenie – zastúpený je povinný na danom území a pre určitý druh obchodov využívať len činnosť daného obchodného zástupcu a zástupca zase vykonávať zastúpenie len pre tohto zastúpeného,
b)	nevýhradné zastúpenie – umožňuje využívať činnosť viacerých obchodných zástupcov a zástupca môže vykonávať zastúpenie pre viacerých zastúpených.
Zmluva musí mať písomnú formu.